
NOTA SPJEGATTIVA – SOMMARJU TAL-FATTI U S-SEJBIET
1. Introduzzjoni
Dan ir-rapport jeżamina l-implimentazzjoni tal-programm tal-Korp Ewropew ta’ Solidarjetà fil-Qafas Finanzjarju Pluriennali (QFP) attwali għall-2021-2027, li jkopri mill-2021 sal-2023. Il-programm segwa l-programm tas-Servizz Volontarju Ewropew (SVE), li kien parti mill-Erasmus+ sal-2018. Imbagħad, il-programm għadda minn perjodu pilota ta’ tliet snin bħala l-Korp Ewropew ta’ Solidarjetà 2018-2020.
Il-programm awtonomu attwali huwa programm ewlieni tal-UE għall-volontarjat. Dan jipprovdi punt ta’ dħul uniku għall-attivitajiet ta’ volontarjat għaż-żgħażagħ madwar l-UE u lil hinn minnha u jikkostitwixxi esperjenza ta’ arrikkiment f’kuntest ta’ tagħlim mhux formali u informali.
Barra minn hekk, dan evolva minn mobilità purament għal skopijiet ta’ tagħlim tal-voluntiera fi programm li jenfasizza fuq is-solidarjetà u l-impatt komunitarju. Wara kollox, il-volontarjat huwa l-espressjoni ta’ solidarjetà, u għandu benefiċċji ċari għas-soċjetà, il-parteċipazzjoni ċivika, u ċ-ċittadinanza attiva, iżda huwa wkoll opportunità għall-parteċipanti biex jiżviluppaw ħiliet u kompetenzi rilevanti. 
Kif inhu fir-Regolament 2021/888: “Il-Programm hu maħsub li jipprovdi opportunitajiet ġodda liż-żgħażagħ biex iwettqu attivitajiet ta’ volontarjat f’oqsma relatati mas-solidarjetà, kif ukoll biex ifasslu u jiżviluppaw proġetti ta’ solidarjetà fuq il-bażi tal-inizjattiva tagħhom stess. Dawk l-opportunitajiet jikkontribwixxu għat-tisħiħ tal-iżvilupp personali, edukattiv, soċjali, ċiviku u professjonali taż-żgħażagħ.”
Dan ir-rapport ikopri l-implimentazzjoni kontinwa tal-objettivi u tal-attivitajiet tal-programm, filwaqt li jenfasizza s-suċċessi u d-diskrepanzi possibbli fl-għoti ta’ opportunitajiet ta’ solidarjetà liż-żgħażagħ. 
Fil-qafas tal-ħidma dwar ir-rapport ta’ implimentazzjoni, fit-23 ta’ Mejju 2023 ir-rapporteur organizzat laqgħa mal-partijiet ikkonċernati. B’mod ġenerali, 11-il parti ikkonċernata pprovdew feedback, inklużi Aġenziji Nazzjonali, organizzazzjonijiet internazzjonali u NGOs. Minbarra l-laqgħa, ir-rapporteur kisbet diversi dikjarazzjonijiet bil-miktub minn organizzazzjonijiet oħra involuti fil-programm.
Ir-rapporteur użat ukoll studju tal-EPRS (minn hawn ’il quddiem l-“istudju tal-EPRS”) u studju kkummissjonat mid-Dipartiment Tematiku għall-Politika Strutturali u ta’ Koeżjoni (minn hawn ’il quddiem “l-istudju”), li jevalwa l-implimentazzjoni bikrija tal-programm.
2. Il-kuntest tal-implimentazzjoni tal-programm
L-adozzjoni tard tal-QFP 2021-2027 u tar-Regolament li jistabbilixxi l-Programm tal-Korp Ewropew ta’ Solidarjetà f’Mejju 2021 irriżultat f’xi dewmien fl-implimentazzjoni, peress li ħafna organizzazzjonijiet ma setgħux jissottomettu proġett matul is-sajf tal-2021. Barra minn hekk, ħafna organizzazzjonijiet kellhom il-proġetti tagħhom mill-2019 u mill-2020 posposti għall-2021 minħabba l-pandemija tal-COVID-19.
Fil-fatt, il-kriżi tal-COVID-19 laqtet l-aspett tal-mobilità tal-programm – xi attivitajiet ġew iddevjati lejn ambjent online, iżda ħafna kollokamenti kellhom jiġu kkanċellati.
Il-valur miżjud u r-reżiljenza tal-programm intwerew lejn tmiem l-2022 bl-aggressjoni militari Russa kontra l-Ukrajna u l-influss li rriżulta ta’ rifuġjati li ħarbu mill-gwerra. Il-Korp Ewropew ta’ Solidarjetà u l-Erasmus+ ipprovdew opportunitajiet biex l-attivitajiet jiġu ffukati mill-ġdid ħalli jappoġġjaw il-persuni rilokati mill-Ukrajna. Il-Korp Ewropew ta’ Solidarjetà introduċa prijorità ta’ politika speċjali biex jikkontribwixxi għas-sokkors/l-assistenza lir-rifuġjati Ukreni. Dan ippermetta li l-proġetti li kienu għaddejjin tal-Korp Ewropew ta’ Solidarjetà (proġetti ta’ Volontarjat u Proġetti ta’ Solidarjetà) jadattaw l-ambitu u l-attivitajiet tagħhom, fuq bażi volontarja, lejn dan l-objettiv. Barra minn hekk, ħafna proġetti appoġġjati indirizzaw serje ta’ avvenimenti estremi tat-temp u diżastri naturali matul l-2021 ’il quddiem.
Minkejja l-ostakli, il-Programm tal-Korp Ewropew ta’ Solidarjetà wera li huwa punt ta’ dħul uniku għas-solidarjetà Ewropea u għodda għall-bini tal-komunità, peress li ħafna voluntiera ngħaqdu ma’ attivitajiet ta’ volontarjat matul il-pandemija jew biex jgħinu lir-rifuġjati Ukreni. Dan jikkonferma biss li l-Korp Ewropew ta’ Solidarjetà huwa programm ġenwinament Ewropew li joffri mod kif jiġu ffaċċjati l-isfidi attwali u jiġu indirizzati l-kriżijiet.
3. L-objettivi u l-attivitajiet
L-objettiv ġenerali tal-programm huwa li jissaħħaħ l-involviment taż-żgħażagħ u tal-organizzazzjonijiet f’attivitajiet ta’ solidarjetà aċċessibbli u ta’ kwalità għolja, primarjament il-volontarjat, bħala mezz biex tissaħħaħ il-koeżjoni, is-solidarjetà, id-demokrazija, l-identità Ewropea u ċ-ċittadinanza attiva fl-Unjoni u lil hinn minnha, filwaqt li jiġu indirizzati sfidi tas-soċjetà u umanitarji fuq il-post, b’attenzjoni partikolari għall-promozzjoni tal-iżvilupp sostenibbli, l-inklużjoni soċjali u l-opportunitajiet indaqs.
L-objettiv speċifiku tal-programm huwa li ż-żgħażagħ, inklużi dawk b’inqas opportunitajiet, jingħataw opportunitajiet faċilment aċċessibbli għal involviment f’attivitajiet ta’ solidarjetà li jwasslu għal bidliet pożittivi fis-soċjetà fl-Unjoni u lil hinn minnha, filwaqt li jtejbu u jivvalidaw kif xieraq il-kompetenzi tagħhom, kif ukoll jaġevolaw l-involviment kontinwu tagħhom bħala ċittadini attivi.
Għal dan il-għan, il-programm jistabbilixxi żewġ fergħat ta’ azzjonijiet: 
(a) il-fergħa “parteċipazzjoni taż-żgħażagħ f’attivitajiet ta’ solidarjetà”; u
(b) il-fergħa “parteċipazzjoni taż-żgħażagħ f’attivitajiet ta’ solidarjetà relatati mal-għajnuna umanitarja” (il-“Korp Volontarju Ewropew ta’ Għajnuna Umanitarja”).
L-azzjonijiet fl-ewwel fergħa jikkonsistu fil-volontarjat, inklużi t-Timijiet ta’ Volontarjat f’Oqsma ta’ Prijorità Ogħla, u proġetti ta’ solidarjetà. Iż-żewġ fergħat għandhom azzjonijiet komuni ta’ attivitajiet ta’ networking (NET) u miżuri ta’ kwalità u ta’ appoġġ.
Il-kompetenza fuq it-tieni fergħa hija tal-Kumitat DEVE tal-Parlament Ewropew, li ppubblika l-opinjoni tiegħu dwar is-suġġett.
Ir-rapport jiddeskrivi kif qed jintlaħqu l-objettivi u l-attivitajiet. L-evalwazzjoni tal-implimentazzjoni hija bbażata fuq it-tqabbil tal-objettivi tal-programm u r-riżultati miksuba, filwaqt li jintużaw indikaturi kwantitattivi u kwalitattivi. Dawn l-indikaturi jinvolvu ċ-ċifri uffiċjali pprovduti mill-Kummissjoni Ewropea (KE), speċifikament id-DĠ EAC u d-DĠ BUDG, ir-riżultati tal-istudji u l-evalwazzjoni u l-feedback minn diversi partijiet ikkonċernati.
4. Attivitajiet ta’ Solidarjetà
Skont id-Dikjarazzjoni ta’ Prestazzjoni tal-Programm tad-DĠ BUDG li tkopri l-perjodu sal-31 ta’ Jannar 2023, il-programm jipprevedi opportunitajiet għal mill-inqas 185 755 żagħżugħ u żagħżugħa bejn l-2021 u l-2027. Madankollu, dan huwa numru rivedut meta mqabbel mal-270 000 opportunità stmati fil-bidu tal-programm fl-2020. Kważi 330 000 żagħżugħ u żagħżugħa esprimew interess fl-ewwel sentejn. Minkejja l-kumplikazzjonijiet inizjali u l-kriżijiet sussegwenti, fl-2021-2022 il-programm approva aktar minn 42 903 applikazzjoni ta’ żagħżugħ u żagħżugħa, minn kważi 80 000 mitluba minn dawk sottomessi. L-interess taż-żgħażagħ fil-programm huwa sostanzjali u qed jiżdied. 
Madwar 85 % tal-opportunitajiet ta’ volontarjat tal-Korp Ewropew ta’ Solidarjetà huma għal attivitajiet fuq perjodu ta’ żmien twil. L-istima inizjali kienet ta’ 65 % għal perjodu ta’ żmien twil u ta’ 35 % għal perjodu ta’ żmien qasir. L-attivitajiet fuq perjodu ta’ żmien twil huma aktar intensivi fir-riżorsi. Dan jispjega, flimkien mal-inflazzjoni u l-livelli għoljin ta’ parteċipazzjoni taż-żgħażagħ b’inqas opportunitajiet, l-għadd relattivament aktar baxx ta’ parteċipanti f’attivitajiet fuq perjodu ta’ żmien qasir meta mqabbel mat-tbassir inizjali.
Il-partijiet li ġejjin se jirriflettu fuq din is-sitwazzjoni u aspetti oħra tal-programm rigward l-attivitajiet individwali tal-programm, il-viżibbiltà u l-implimentazzjoni tal-baġit. Kull parti tipprovdi ħarsa ġenerali deskrittiva tal-kisbiet u l-isfidi li għandhom jiġu indirizzati.
4.1. Volontarjat
Din l-azzjoni tibqa’ l-aktar popolari fost l-applikanti, b’27 507 applikazzjonijiet minn parteċipanti approvati fl-2021-2022.
Waħda mill-prijoritajiet ewlenin tal-politika hija l-inklużjoni taż-żgħażagħ b’inqas opportunitajiet. Fl-2021, il-Kummissjoni adottat att ta’ implimentazzjoni mmirat lejn parteċipazzjoni aktar inklużiva u diversa fil-programmi tal-Korp Ewropew ta’ Solidarjetà u l-Erasmus+ għall-perjodu 2021-2027. Id-Deċiżjoni ta’ Implimentazzjoni (UE) 2021/1877 għandha tippermetti lil aktar persuni jagħmlu volontarjat fil-pajjiż ta’ residenza tagħhom jew f’pajjiż ieħor, billi tilħaq għadd dejjem akbar ta’ persuni b’inqas opportunitajiet.
L-għadd totali ta’ parteċipanti b’inqas opportunitajiet fi proġetti approvati fl-ambitu tas-sejħiet tal-2021/2022 kien ta’ 14 060, b’volontarjat individwali ta’ 8 622 u ta’ Timijiet ta’ Volontarjat ta’ 5 438. Dawn iċ-ċifri jaqbżu l-intenzjoni oriġinali tad-dimensjoni inklużiva tal-programm u juru li l-programm huwa verament inklużiv. B’mod ġenerali, 35 % tal-parteċipanti fl-2021 u fl-2022 kienu żgħażagħ b’inqas opportunitajiet.
Għandhom isiru aktar sforzi biex il-programm isir aktar inklużiv, billi jitqiesu s-suġġerimenti identifikati fir-Rakkomandazzjoni tal-Kunsill 2022/C 157/01 dwar il-mobilità ta’ voluntiera żgħażagħ madwar l-Unjoni Ewropea.
Iż-żgħażagħ jistgħu jipparteċipaw f’kemm Timijiet ta’ Volontarjat iridu. Madankollu, il-volontarjat individwali huwa limitat għal massimu ta’ 12-il xahar. Għandu jitqies approċċ aktar flessibbli u inklużiv, bħal strateġija li fiha l-parteċipanti jistgħu jħalltu u jqabblu pajjiżi, suġġetti jew esperjenzi, minflok ma dan jiġi limitat għal mobilità waħda biss fuq perjodu ta’ żmien twil. Dan l-approċċ inklużiv jiftaħ aktar opportunitajiet għal dawk li ma jistgħux jimpenjaw ruħhom għal perjodu ta’ żmien itwal.
L-organizzazzjonijiet li jibagħtu (ta’ appoġġ) huma integrali u fundamentali għall-fażijiet ta’ tħejjija u ta’ segwitu. Il-Gwida tal-Programm tiddefinixxi r-rwol tagħhom kif ġej: l-appoġġ, it-tħejjija u/jew it-taħriġ tal-parteċipanti qabel it-tluq, medjazzjoni bejniethom u l-organizzazzjonijiet ospitanti tagħhom u/jew l-għoti ta’ appoġġ lill-parteċipanti mar-ritorn mill-attività tagħhom kif ukoll il-ġestjoni u l-koordinazzjoni tal-proġetti.
It-titolu “organizzazzjoni ta’ appoġġ” jagħti deskrizzjoni mhux ċara tar-rwol u tar-responsabbiltajiet. Suġġeriment partikolari huwa li jissemmew “organizzazzjonijiet li jibagħtu” (bħal fis-Servizz Volontarju Ewropew preċedenti) u li l-involviment tagħhom isir obbligatorju fl-azzjonijiet ta’ volontarjat.
Il-Korp Volontarju Ewropew ta’ Għajnuna Umanitarja huwa azzjoni ċentralizzata, li ssegwi loġika differenti mill-volontarjat deċentralizzat. Dawn iċ-ċirkostanzi differenti jwasslu għal ħafna konfużjoni fost il-benefiċjarji. Għalhekk, l-attivitajiet u l-komunikazzjonijiet kemm tal-volontarjat deċentralizzat kif ukoll ċentralizzat jistgħu jkunu allinjati u kkoordinati aħjar.
Fost l-oħrajn, hija meħtieġa soluzzjoni biex jiġu indirizzati l-isfidi tal-viża għall-voluntiera tal-Korp Ewropew ta’ Solidarjetà minn pajjiżi mhux Schengen, peress li l-organizzazzjonijiet ospitanti ma jistgħux jappoġġjaw lill-voluntiera fl-akkwist tal-viżi. Din għandha tinkludi assistenza finanzjarja u legali għal kollokamenti li jinvolvu ċittadini ta’ pajjiżi terzi, żgħażagħ mill-Programm Erasmus+ u Pajjiżi Sħab, kif ukoll rifuġjati żgħażagħ. Waħda mis-soluzzjonijiet possibbli hija l-iżvilupp ta’ kategorija speċjali ta’ viża bi proċedura rapida u mingħajr ħlas għall-parteċipanti tal-Korp Ewropew ta’ Solidarjetà.
4.2. Proġetti ta’ Solidarjetà
Il-proġetti ta’ solidarjetà rreġistraw xejra pożittiva fl-erba’ oqsma prijoritarji kollha: l-inklużjoni u d-diversità; it-trasformazzjoni diġitali; il-parteċipazzjoni fil-ħajja demokratika; il-protezzjoni ambjentali, l-iżvilupp sostenibbli u l-azzjoni klimatika. It-total tal-proġetti approvati fl-2021 kien ta’ 1 948 u 1 877 fl-2022. L-għadd globali ta’ voluntiera ppremjati bejn l-2021 u l-2022 huwa ta’ 12 548.
Ħafna proġetti nbdew ukoll matul il-pandemija tal-COVID-19, b’enfasi pereżempju fuq l-aktar gruppi vulnerabbli jew fuq it-trawwim tal-użu ta’ għodod diġitali. Barra minn hekk, ġie rreġistrat interess akbar fi proġetti li jgħinu lir-rifuġjati Ukreni. Fl-aħħar iżda mhux l-inqas, għadd sinifikanti ta’ proġetti kienu ddedikati wkoll għall-ambjent u t-tibdil fil-klima (397), għall-ħiliet ekoloġiċi (267), u għad-demokrazija u l-parteċipazzjoni demokratika inklużiva (200).
Minkejja din ix-xejra, il-proġetti ta’ solidarjetà għadhom ta’ interess aktar baxx fost il-voluntiera peress li l-għarfien dwar dawn il-proġetti huwa relattivament baxx (ara 6.1.).
Il-feedback li wasal mill-partijiet ikkonċernati enfasizza wkoll li l-minimu ta’ ħames persuni għal proġetti ta’ solidarjetà huwa għoli wisq. Dan jista’ jiġi solvut billi jitnaqqas il-limitu għal tlieta jew erba’ persuni fil-perjodu ta’ programmazzjoni li jmiss. Barra minn hekk, diversi organizzazzjonijiet jemmnu li l-limitu minimu tal-età għall-proġetti ta’ solidarjetà (fil-pajjiż) jista’ jitnaqqas għal 16-il sena, bħal fil-każ tal-attivitajiet ta’ parteċipazzjoni taż-Żgħażagħ Erasmus+, il-limitu huwa saħansitra stabbilit għal 13-il sena.
4.3. Attivitajiet ta’ networking
L-attivitajiet ta’ networking (NET) huma attivitajiet ta’ appoġġ li għandhom l-għan li jtejbu l-implimentazzjoni tal-Programm f’termini kwalitattivi u l-bini ta’ rabtiet aktar mill-qrib mal-iżviluppi tal-politika. Sors ewlieni għall-valutazzjoni huwa l-analiżi ddedikata ta’ SALTO li tkopri s-snin 2020-2022.
Abbażi tal-informazzjoni mill-Bord tal-Ippjanar, huwa ċar li l-attivitajiet ippjanati huma maqsuma b’mod ugwali, u jkopru l-programm tal-Korp Ewropew ta’ Solidarjetà b’mod ġenerali, l-Appoġġ għall-Kwalità u l-Kwalità, il-Ħiliet u l-iżvilupp tal-kompetenza. Madankollu, xi attivitajiet tematiċi ewlenin għadhom qed jiġu rrappreżentati: it-trasformazzjoni diġitali, l-azzjoni klimatika u s-sostenibbiltà, u l-parteċipazzjoni taż-żgħażagħ.
Il-pandemija tal-COVID-19 kellha impatt ewlieni fuq dawn l-attivitajiet, peress li l-maġġoranza tagħhom kellhom isiru online. Minn naħa waħda, it-tranżizzjoni kienet ta’ suċċess u għamlet l-attivitajiet relatati aktar flessibbli. Min-naħa l-oħra, l-attivitajiet online kellhom id-diffikultajiet tagħhom biex iżommu lill-parteċipanti motivati u impenjati. Fi kwalunkwe każ, is-sitwazzjoni diffiċli wriet il-flessibbiltà tal-aġenziji nazzjonali u l-uffiċjali tal-attivitajiet ta’ networking biex jadattaw għal sfidi mhux previsti.
4.4. Miżuri ta’ kwalità u ta’ appoġġ
Il-miżuri ta’ kwalità u ta’ appoġġ kienu qed jattiraw attenzjoni sinifikanti, peress li jiżguraw kwalità għolja tal-attivitajiet u tal-kundizzjonijiet tal-volontarjat għall-parteċipanti. Dawn il-miżuri jinkludu primarjament tikketti ta’ kwalità (3 987 organizzazzjoni għandhom tikketta ta’ kwalità), assigurazzjoni, opportunitajiet ta’ tagħlim tal-lingwi, sistema ta’ appoġġ tal-IT u l-Portal tal-Korp Ewropew ta’ Solidarjetà.
Għodod effettivi u effiċjenti huma kruċjali għall-implimentazzjoni tal-programm. B’mod ġenerali, il-funzjonament tal-għodod tal-IT jeħtieġ li jittejjeb, u l-proċeduri jridu jiġu ssimplifikati għas-suċċess tal-programm.
Dawn il-konklużjonijiet huma kkonfermati mill-istudju li sar, li fih 55 % tal-aġenziji nazzjonali jqisu l-għodod tal-IT għall-proċess tal-applikazzjoni mhux faċli għall-utent. Barra minn hekk, 45 % tal-aġenziji nazzjonali qiesu li l-għodod tal-IT jikkumplikaw il-proċess ta’ applikazzjoni tal-benefiċjarji. Ġew irreġistrati wkoll ċifri simili fost il-partijiet ikkonċernati kollha.
Hemm kwistjonijiet u ħsarat kontinwi fl-għodod tal-IT, eż. is-sistema ta’ Appoġġ Lingwistiku Online (OLS). Is-sistema OLS hija essenzjali, peress li tħejji lill-voluntiera għall-vjaġġ tagħhom barra mill-pajjiż. F’dan ir-rigward, il-kwantità u l-kwalità tal-korsijiet f’xi lingwi mhumiex biżżejjed, u ċ-ċaqliq lejn l-Akkademja tal-UE għad għandu n-nuqqasijiet u jeħtieġ li jiġi rivedut. Bħala tali, 6.5 % biss tal-partijiet ikkonċernati wiesgħa, li ġew mistoqsija għall-istħarriġ, raw li l-OLS qed itejjeb l-għarfien tal-lingwa, filwaqt li aktar minn 50 % qiesu li dan ma kienx effettiv.
Xi sistemi, bħall-PASS, mhumiex intuwittivi u ma joffrux funzjonijiet bażiċi bħall-filtrazzjoni u t-tiftix ta’ applikanti potenzjali; għandha tiġi pprovduta għodda aħjar ta’ klassifikazzjoni u ta’ filtrazzjoni, biex l-organizzazzjonijiet ikunu jistgħu jagħżlu l-kandidati. Il-Modulu tal-Benefiċjarju qed jesperjenza wkoll kwistjonijiet tekniċi, bħall-aċċess ristrett għar-rapporti tal-parteċipanti.
It-Tikketta tal-Kwalità (QL) il-ġdida għadha tirrikjedi simplifikazzjoni, speċjalment il-proċess kollu biex wieħed jirċievi t-Tikketta tal-Kwalità. B’mod partikolari, il-formola tal-applikazzjoni għandha titqassar u tiġi ssimplifikata, u għandha tkun disponibbli bil-lingwi kollha tal-UE. Barra minn hekk, l-organizzazzjonijiet jilqgħu skadenzi aktar frekwenti u żmien iqsar għall-akkreditazzjoni mill-ġdid. Hemm bżonn ta’ aktar data dwar jekk xi organizzazzjonijiet naqsux milli japplikaw mill-ġdid u/jew jirċievu t-tikketta meta mqabbla mal-perjodu ta’ programmazzjoni preċedenti.
Barra minn hekk, ir-rikonoxximent tal-eżiti tat-tagħlim (Youthpass) mill-esperjenza tal-volontarjat huwa kruċjali. Suġġeriment ikun li tiġi rreġistrata wkoll l-esperjenza fil-Europass, u li l-istituzzjonijiet tal-edukazzjoni għolja jiġu mħeġġa jagħtu krediti tal-ECTS għal esperjenzi ta’ volontarjat, bħal dawk imwettqa fil-qafas tal-Korp Ewropew ta’ Solidarjetà. Billi jirrikonoxxi l-eżiti tat-tagħlim, il-kwalifiki, il-ħiliet professjonali u għall-ħajja, il-Korp Ewropew ta’ Solidarjetà jista’ jikkontribwixxi b’mod effettiv għall-għanijiet ġenerali taż-Żona Ewropea tal-Edukazzjoni.
5. Il-Volontarjat għall-Għajnuna Umanitarja
Dak li qabel kien il-programm ta’ Voluntiera tal-Għajnuna tal-UE ġie integrat fil-programm tal-Korp Ewropew ta’ Solidarjetà 2021-2027, b’bidliet sinifikanti fit-tfassil tiegħu sabiex ikun jista’ jidħol bħala fergħa separata: il-Korp Volontarju Ewropew ta’ Għajnuna Umanitarja. Il-Kumitat DEVE huwa responsabbli għall-valutazzjoni tal-implimentazzjoni tal-fergħa umanitarja. Il-programm huwa disponibbli għaż-żgħażagħ li għandhom bejn 18 u 35 sena, għal tul ta’ żmien bħala individwu minn xahrejn sa 12-il xahar jew f’timijiet minn 15 sa 60 jum. Il-baġit għall-2023 huwa stabbilit għal EUR 6 800 000. Sa Lulju 2023, il-fergħa tal-Għajnuna Umanitarja rreġistrat aktar minn 59 000 espressjoni ta’ interess, bl-aktar grupp interessat ta’ żgħażagħ ta’ bejn it-18 u t-23 sena.
Il-fergħa umanitarja għadha fi stadju bikri tal-implimentazzjoni. F’Diċembru 2022, ġew iffirmati ftehimiet ta’ għotja mal-ewwel 11-il konsorzju magħżula; minn Marzu 2023, l-ewwel voluntiera mħarrġa bis-sħiħ saru disponibbli u l-ewwel użu fil-prattika kien f’Ġunju 2023. Minħabba dawn ir-raġunijiet, il-fergħa tista’ tiġi vvalutata biss parzjalment.
Il-proċess ta’ taħriġ volontarju huwa ċentralizzat u ġestit mill-Aġenzija Eżekuttiva (EACEA). Dan jinkludi tliet stadji: awtovalutazzjoni, taħriġ online permezz tal-Akkademja tal-UE, u taħriġ wiċċ imb’wiċċ ta’ ħamest ijiem. L-allokazzjoni ta’ postijiet fil-proċess tal-korsijiet ta’ taħriġ mhijiex limitata għal perjodu ta’ żmien speċifiku, iżda l-ammont mhux mistenni ta’ applikazzjonijiet li waslu issa jippermetti biss lill-“applikanti veloċi” jaċċessaw it-taħriġ wiċċ imb’wiċċ. L-inadegwatezza tal-baġit meta mqabbla mal-imgħax tillimita l-għadd ta’ postijiet għat-taħriġ wiċċ imb’wiċċ, li tikkawża żmien ta’ stennija bejn it-taħriġ online u dak wiċċ imb’wiċċ sa sitt xhur, u b’hekk idewwem l-iskjeramenti.
Barra minn hekk, madwar żewġ terzi tal-proġetti magħżula għall-2023 għall-fergħa umanitarja huma ċċentrati fuq l-iżvilupp. Din is-sitwazzjoni diġà kienet l-istess fil-programm predeċessur ġestit mid-DĠ ECHO. Hemm bżonn ta’ approċċ aktar ibbilanċjat li jkun iċċentrat fuq l-aspett umanitarju għal għażliet futuri.
6. Kunsiderazzjonijiet u rakkomandazzjoni ulterjuri
6.1. Viżibbiltà
Bħal kwalunkwe programm awtonomu ġdid tal-UE, il-Korp Ewropew ta’ Solidarjetà qed jiffaċċja kwistjonijiet ta’ viżibbiltà. Hemm ħafna kunċetti żbaljati u ħtieġa ta’ ċarezza fost il-parteċipanti potenzjali. Il-programm qed jiġi mħawwad mal-Erasmus+ u ma’ programmi oħra. Barra minn hekk, id-differenzi bejn il-programm u skemi volontarji oħra spiss ma jkunux ċari.
Minkejja n-nuqqasijiet oriġinali bl-implimentazzjoni tiegħu, il-programm irreġistra domanda għolja miż-żgħażagħ, speċjalment għall-attivitajiet ta’ volontarjat, peress li dawn il-proġetti assorbew bis-sħiħ il-baġit.
Wara sentejn li l-programm kienu ilu għaddej, il-ħiliet tal-programm biex jappoġġja liż-żgħażagħ fl-attivitajiet tagħhom jistgħu jittejbu. Id-domanda ogħla hija diretta lejn attivitajiet ta’ volontarjat fuq perjodu ta’ żmien twil, li huma aktar għaljin, filwaqt li attivitajiet fuq perjodu ta’ żmien qasir (proġetti ta’ solidarjetà) jattiraw inqas interess.
It-titjib tal-promozzjoni u tal-komunikazzjoni dwar il-programm u l-benefiċċji miżjuda tiegħu huwa meħtieġ, pereżempju, permezz ta’ kampanji nazzjonali mmirati għall-Korp Ewropew ta’ Solidarjetà, il-programm awtonomu u l-attivitajiet tiegħu, bħall-volontarjat u l-proġetti ta’ solidarjetà, sabiex jinkiseb rikonoxximent wiesa’ bħal pereżempju fil-każ tal-Erasmus+.
Il-viżibbiltà għall-attivitajiet fuq perjodu ta’ żmien qasir għandha tissaħħaħ u tiġi approvata f’kooperazzjoni mal-KE, l-aġenziji nazzjonali u l-organizzazzjonijiet tal-volontarjat.
Mod kif tinkiseb viżibbiltà akbar ikun li l-2025 issir is-Sena Ewropea tal-Volontarjat, kif issuġġerit matul il-Konferenza dwar il-Futur tal-Ewropa u minn diversi organizzazzjonijiet. Din l-inizjattiva ssaħħaħ l-enfasi fuq il-volontarjat, l-involviment attiv taċ-ċittadini, u tqajjem kuxjenza dwar il-programm.
6.2. Baġit
Il-Korp Ewropew ta’ Solidarjetà għadu programm ġdid. B’baġit iddedikat ta’ aktar minn EUR 1 000 000 000 għall-QFP 2021-2027, dan huwa relattivament żgħir meta mqabbel mal-baġit tal-Erasmus+. Minkejja dan, il-parteċipazzjoni fil-programm qabżet l-aspettattivi oriġinali, u huwa meħtieġ finanzjament xieraq.
Il-baġit globali ta’ EUR 1 033 000 000 għall-2021-2027 għandu profil relattivament lineari u ċatt. B’massimu ta’ 20 % għall-volontarjat fil-pajjiż, id-distribuzzjoni indikattiva tal-baġit għandha tkun ta’ 94 % għall-proġetti ta’ volontarjat u ta’ solidarjetà u ta’ 6 % għall-volontarjat fil-Korp tal-Għajnuna Umanitarja. Dawn l-indikazzjonijiet tal-linji baġitarji qed jintlaħqu.
L-ewwel sentejn tal-implimentazzjoni tal-baġit iffaċċjaw diversi sfidi: l-adozzjoni tard tal-bażi legali għall-programm, il-pandemija tal-COVID-19, l-aggressjoni militari Russa kontra l-Ukrajna u wara rati għoljin ta’ inflazzjoni fl-UE.
Talba komuni mill-aġenziji nazzjonali kollha, mill-organizzazzjonijiet tal-volontarjat u minn partijiet ikkonċernati oħra kienet li jiżdied il-baġit annwali, il-flus fil-but, u nefqiet baġitarji oħra biex jiġu żgurati biżżejjed finanzi għall-ġestjoni tal-programm.
Skont l-istudju, 30 % biss tal-aġenziji nazzjonali huma ssodisfati bil-baġit ġenerali disponibbli f’pajjiżhom, filwaqt li l-bqija la kienu ssodisfati u lanqas mhux issodisfati (20 %), kienu kemxejn mhux issodisfati (25 %) jew ma kienu ssodisfati xejn (25 %). Il-feedback minn partijiet ikkonċernati usa’ kien pjuttost negattiv.
Għalhekk, l-aktar kwistjoni urġenti hija li jiżdied il-baġit allokat għall-programm. Huwa ċar li d-domanda għolja għal aktar attivitajiet fuq perjodu ta’ żmien twil li huma aktar għaljin, żieda fil-prezzijiet minħabba l-inflazzjoni u aspetti baġitarji oħra tal-programm ma tistax tiġi ssodisfata fil-baġit tal-programm attwali u r-rati fissi tiegħu.
F’dan ir-rigward, ġie introdott rieżami tal-kostijiet unitarji għall-għotjiet tal-2023, li huwa mixtieq ħafna. Madankollu, ix-xejra tar-rata fissa għas-snin ta’ wara għadha problema. Jeħtieġ li jkun hemm aktar mir-rati fissi introdotti għall-appoġġ organizzazzjonali u l-flus fil-but, speċjalment fid-dawl taż-żieda fl-inflazzjoni.
Id-data disponibbli mill-ewwel sentejn tal-perjodu ta’ programmazzjoni attwali turi domanda għolja ħafna u rata ta’ assorbiment ta’ 100 % assoċjata ma’ livelli għoljin ta’ sottoskrizzjoni żejda. Anke s-sena 2022, bl-ogħla żieda tagħha ta’ EUR 3 000 000 għall-attivitajiet tas-Sena Ewropea taż-Żgħażagħ, spiċċat b’eżekuzzjoni baġitarja ta’ 100 % f’impenji. L-ewwel riżultati dwar il-pagamenti jistgħu jkunu mistennija fl-aħħar tal-2023.
L-għadd ta’ persuni li jistgħu jiġu appoġġjati bil-baġit disponibbli huwa inqas minn dak antiċipat. Dan huwa primarjament minħabba qsim mhux uniformi bejn l-attivitajiet fuq perjodu ta’ żmien qasir u dawk fuq perjodu ta’ żmien twil (ara 4, 6.1.), minħabba l-kost tal-attivitajiet fuq perjodu ta’ żmien qasir (bejn ġimagħtejn u xahrejn), bħala medja, madwar 8 sa 10 darbiet inqas minn mobilità itwal.
L-iżgurar ta’ finanzjament regolari għad-detenturi tat-tikketti minħabba skopijiet ta’ ppjanar fuq perjodu ta’ żmien twil ikun milqugħ, peress li l-organizzazzjonijiet jeħtieġ li jkollhom sigurtà finanzjarja, pereżempju b’impenji fissi jew kwoti fuq diversi snin.
Hija meħtieġa aktar data dwar il-limitu massimu attwali ta’ finanzjament għall-kostijiet ta’ koordinazzjoni għall-organizzazzjonijiet. Il-partijiet ikkonċernati talbu żieda fil-limitu massimu attwali ta’ finanzjament, biex il-programm isir aktar attraenti għal organizzazzjonijiet u networks akbar.
Barra minn hekk, huma rrakkomandaw ukoll li għandu jkun hemm ammont minimu li l-organizzazzjonijiet ospitanti jħallsu lill-organizzazzjonijiet sħab/li jibagħtu tagħhom, pereżempju biex jorganizzaw it-tħejjija, it-taħriġ, jew attivitajiet oħra.
Jidher ċar li hemm bżonn ta’ sejħiet aktar ċentralizzati biex jintuża l-potenzjal tal-organizzazzjonijiet u tan-networks Ewropej fil-programm. Dawn l-organizzazzjonijiet talbu għal għotjiet ċentralizzati speċifiċi ġestiti mill-EACEA għalihom u n-networks tagħhom biex japplikaw għal proġetti individwali ta’ volontarjat u ta’ solidarjetà. Tali organizzazzjonijiet u networks, li għandhom natura pan-Ewropea, ma għandhomx jintalbu jagħtu prova tal-impatt lokali tagħhom f’applikazzjonijiet għal għotjiet ċentralizzati.
Hemm diskrepanzi fost l-Aġenziji Nazzjonali fil-mod kif jittrattaw l-applikazzjonijiet, li jkomplu jikkontribwixxu għal problemi baġitarji. Għandha tiġi żgurata wkoll aktar flessibbiltà permezz tal-Aġenziji Nazzjonali li jkunu jistgħu jittrasferixxu fondi mhux użati, fil-limitazzjonijiet imposti mir-Regolamenti Finanzjarji.
B’mod ġenerali, huwa ċar li l-programm jirrikjedi finanzjament adegwat biex jakkomoda l-għadd kbir ta’ parteċipanti u jtejjeb l-attivitajiet u l-appoġġ tiegħu.
7. Konklużjoni
Wara tliet snin biss ta’ implimentazzjoni, huwa importanti li ssir enfasi fuq il-monitoraġġ, filwaqt li jiġu enfasizzati l-problemi u jiġu evalwati l-ewwel eżiti. Il-Korp Ewropew ta’ Solidarjetà huwa programm Ewropew uniku ta’ proġetti ta’ volontarjat u ta’ solidarjetà. Huwa wkoll relattivament ġdid, u bħala tali, jesperjenza għadd ta’ nuqqasijiet f’diversi oqsma.
Madankollu, għadu kmieni wisq biex jiġu evalwati l-implimentazzjoni u l-prestazzjoni tal-perjodu kollu tal-programm għall-2021-2027. Ir-rieżami ta’ nofs it-terminu tal-QFP li jmiss għandu jiġi ffinalizzat sa tmiem l-2024 u għandu jirrifletti dwar l-oqsma problematiċi msemmija hawn fuq tal-programm u jindirizzahom b’mod adegwat filwaqt li jikkonsulta lill-partijiet interessati kollha.
Lejn il-perjodu tal-programm li jmiss, għandhom jitqiesu wkoll diversi aspetti ġodda, bħal għażla ta’ volontarjat ta’ taħlit u tqabbil, volontarjat online/imħallat, approċċ aktar inklużiv u flessibbli u inqas burokrazija.
Il-Korp Ewropew ta’ Solidarjetà għandu l-potenzjal li jsir l-aktar għodda tal-UE ta’ suċċess għas-solidarjetà u l-volontarjat. Bħala tali, l-aktar importanti se jkun jeħtieġ biżżejjed baġit biex jintlaħqu l-aspettattivi u d-domanda.

[bookmark: _Toc143505108]MOZZJONI GĦAL RIŻOLUZZJONI TAL-PARLAMENT EWROPEW
dwar l-implimentazzjoni tal-programm tal-Korp Ewropew ta’ Solidarjetà 2021-2027
(2023/2018(INI))
Il-Parlament Ewropew,
–	wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 165(4), 166(4) u 214(5) tiegħu,
–	wara li kkunsidra l-Karta tad-Drittijiet Fundamentali tal-Unjoni Ewropea,
–	wara li kkunsidra l-Konvenzjoni tan-NU dwar id-Drittijiet ta’ Persuni b’Diżabilità, irratifikata mill-UE fl-2010,
–	wara li kkunsidra r-Regolament (UE) 2021/888 tal-Parlament Ewropew u tal-Kunsill tal-20 ta’ Mejju 2021 li jistabbilixxi l-Programm tal-Korp Ewropew ta’ Solidarjetà u li jħassar ir-Regolamenti (UE) 2018/1475 u (UE) Nru 375/2014[footnoteRef:1], [1:  ĠU L 202, 8.6.2021, p. 32.] 

–	wara li kkunsidra r-Regolament (UE) Nru 2021/817 tal-Parlament Ewropew u tal-Kunsill tal-20 ta’ Mejju 2021 li jistabbilixxi Erasmus+: il-Programm tal-Unjoni għall-edukazzjoni u t-taħriġ, iż-żgħażagħ u l-isport u li jħassar ir-Regolament (UE) Nru 1288/2013[footnoteRef:2] (“Erasmus+”), [2:  ĠU L 189, 28.5.2021, p. 1] 

–	wara li kkunsidra l-Linji gwida ta’ Implimentazzjoni: l-Istrateġija għall-Inklużjoni u d-Diversità ta’ Erasmus+ u tal-Korp Ewropew ta’ Solidarjetà, ippubblikata fid-29 ta’ April 2021,
–	wara li kkunsidra r-rakkomandazzjoni tal-Kunsill tal-5 ta’ April 2022 dwar il-mobilità ta’ voluntiera żgħażagħ fl-Unjoni Ewropea[footnoteRef:3], [3:  ĠU C 157, 11.4.2022, p. 1.] 

–	wara li kkunsidra r-riżoluzzjoni tal-Kunsill u tar-rappreżentanti tal-Istati Membri mlaqqgħin fil-Kunsill, tal-5 ta’ Ġunju 2019, li tistabbilixxi linji gwida dwar il-governanza tad-Djalogu tal-UE maż-Żgħażagħ – Strateġija tal-Unjoni Ewropea għaż-Żgħażagħ 2019-2027[footnoteRef:4], [4:  ĠU C 189, 5.6.2019, p. 1.] 

–	wara li kkunsidra l-komunikazzjoni tal-Kummissjoni tal-11 ta’ Diċembru 2019 bit-titolu “Il-Patt Ekoloġiku Ewropew” (COM(2019)0640),
–	wara li kkunsidra l-komunikazzjoni tal-Kummissjoni tal-5 ta’ Marzu 2020 bit-titolu “Unjoni ta’ Ugwaljanza: Strateġija ta’ Ugwaljanza Bejn is-Sessi għall-2020-2025” (COM(2020)0152),
–	wara li kkunsidra l-komunikazzjoni tal-Kummissjoni tal-1 ta’ Lulju 2020 bit-titolu “Aġenda għall-Ħiliet għall-Ewropa għall-kompetittività sostenibbli, il-ġustizzja soċjali u r-reżiljenza” (COM(2020)0274),
–	wara li kkunsidra l-komunikazzjoni tal-Kummissjoni tat-18 ta’ Settembru 2020 bit-titolu “Unjoni ta’ ugwaljanza: Pjan ta’ azzjoni tal-UE għall-ġlieda kontra r-razziżmu 2020-2025” (COM(2020)0565),
–	wara li kkunsidra l-komunikazzjoni tal-Kummissjoni tat-30 ta’ Settembru 2020 bit-titolu “Pjan ta’ Azzjoni dwar l-Edukazzjoni Diġitali 2021-2027 – Tfassil mill-ġdid tal-edukazzjoni u t-taħriġ għall-era diġitali” (COM(2020)0624),
–	wara li kkunsidra l-komunikazzjoni tal-Kummissjoni tat-30 ta’ Settembru 2020 dwar il-kisba sal-2025 taż-Żona Ewropea tal-Edukazzjoni (COM(2020)0625),
–	wara li kkunsidra l-komunikazzjoni tal-Kummissjoni tal-24 ta’ Novembru 2011 bit-titolu “Pjan ta’ Azzjoni dwar l-Integrazzjoni u l-Inklużjoni 2021-2027” (COM(2020)0758),
–	wara li kkunsidra l-komunikazzjoni tal-Kummissjoni tat-3 ta’ Diċembru 2020 dwar il-pjan ta’ azzjoni Ewropew għad-Demokrazija (COM(2020)0790), 
–	wara li kkunsidra l-komunikazzjoni tal-Kummissjoni tal-4 ta’ Marzu 2021 bit-titolu “Il-Pjan ta’ Azzjoni tal-Pilastru Ewropew tad-Drittijiet Soċjali” (COM(2021)0102),
–	wara li kkunsidra l-komunikazzjoni tal-Kummissjoni tal-24 ta’ Marzu 2021 bit-titolu “Strateġija tal-UE dwar id-drittijiet tat-tfal” (COM(2021)0142),
–	wara li kkunsidra d-Deċiżjoni (UE) 2021/2316 tal-Parlament Ewropew u tal-Kunsill tat-23 ta’ Diċembru 2021 dwar Sena Ewropea taż-Żgħażagħ (2022)[footnoteRef:5], [5:  ĠU L 462, 28.12.2021, p. 1.] 

–	wara li kkunsidra d-Deċiżjoni (UE) 2023/936 tal-Parlament Ewropew u tal-Kunsill tal-10 ta’ Mejju 2023 dwar Sena Ewropea tal-Ħiliet[footnoteRef:6], [6:  ĠU L 125, 11.5.2023, p. 1.] 

–	wara li kkunsidra r-riżoluzzjoni tiegħu tal-15 ta’ Settembru 2020 dwar miżuri effikaċi biex Erasmus+, Ewropa Kreattiva u l-Korp Ewropew ta’ Solidarjetà jsiru aktar “ekoloġiċi”[footnoteRef:7], [7:  ĠU C 385, 22.9.2021, p. 2.] 

–	wara li kkunsidra r-riżoluzzjoni tiegħu tal-10 ta’ Frar 2021 dwar l-impatt tal-COVID-19 fuq iż-żgħażagħ u fuq l-isport[footnoteRef:8], [8:  ĠU C 465, 17.11.2021, p. 82.] 

–	wara li kkunsidra r-riżoluzzjoni tiegħu tas-6 ta’ April 2022 dwar l-implimentazzjoni ta’ azzjonijiet ta’ edukazzjoni ċivika[footnoteRef:9], [9:  ĠU C 434, 15.11.2022, p. 31.] 

–	wara li kkunsidra r-riżoluzzjoni tiegħu tad-19 ta’ Mejju 2022 dwar l-istabbiliment taż-Żona Ewropea tal-Edukazzjoni sal-2025 – mikrokredenzjali, kontijiet ta’ apprendiment individwali u apprendiment għal ambjent sostenibbli[footnoteRef:10], [10:  ĠU C 479, 16.12.2022, p. 65.] 

–	wara li kkunsidra r-riżoluzzjoni tiegħu tat-23 ta’ Ġunju 2022 dwar l-implimentazzjoni ta’ miżuri ta’ inklużjoni fil-qafas ta’ Erasmus+ 2014-2020[footnoteRef:11], [11:  ĠU C 32, 27.1.2023, p. 58.] 

–	wara li kkunsidra r-riżoluzzjoni tiegħu tat-13 ta’ Settembru 2022 dwar l-impatt tal-għeluq tal-attivitajiet edukattivi, kulturali, taż-żgħażagħ u sportivi minħabba l-COVID-19 fuq it-tfal u ż-żgħażagħ fl-UE[footnoteRef:12], [12:  ĠU C 125, 5.4.2023, p. 44.] 

–	wara li kkunsidra r-riżoluzzjoni tiegħu tal-24 ta’ Novembru 2022 dwar il-legat tas-Sena Ewropea taż-Żgħażagħ 2022[footnoteRef:13], [13:  ĠU C 167, 11.5.2023, p. 83.] 

–	wara li kkunsidra l-Artikolu 54 tar-Regoli ta’ Proċedura tiegħu, kif ukoll l-Artikolu 1(1)(e) tad-Deċiżjoni tal-Konferenza tal-Presidenti tat-12 ta’ Diċembru 2002 dwar il-proċedura ta’ awtorizzazzjoni għat-tħejjija ta’ rapporti fuq inizjattiva proprja u l-Anness 3 tagħha,
–	wara li kkunsidra l-opinjoni tal-Kumitat għall-Iżvilupp,
–	wara li kkunsidra r-rapport tal-Kumitat għall-Kultura u l-Edukazzjoni (A9-0000/2023),
A.	billi l-Korp Ewropew ta’ Solidarjetà huwa programm awtonomu mfassal biex jiftaħ opportunitajiet ġodda għaż-żgħażagħ biex iwettqu attivitajiet ta’ volontarjat f’oqsma relatati mas-solidarjetà, kif ukoll biex ifasslu u jiżviluppaw proġetti ta’ solidarjetà;
B.	billi l-attivitajiet ta’ solidarjetà għandhom jippreżentaw valur miżjud Ewropew potenzjali, jibbenefikaw lill-komunitajiet u jrawmu l-iżvilupp personali, edukattiv, soċjali, ċiviku u professjonali tal-parteċipanti; billi l-volontarjat, kemm fl-Unjoni kif ukoll barra minnha, huwa esperjenza ta’ arrikkiment f’kuntest ta’ tagħlim mhux formali u informali;
C.	billi l-effetti tal-pandemija tal-COVID-19 ma kellhomx impatt fuq l-interess fil-programm, iżda pjuttost enfasizzaw il-potenzjal tiegħu u wrew l-importanza tal-involviment taż-żgħażagħ fil-prattika f’attivitajiet ta’ solidarjetà, inkluż il-volontarjat imħallat;
D.	billi l-Korp Ewropew ta’ Solidarjetà pprovda opportunitajiet biex jiġu enfasizzati mill-ġdid l-attivitajiet sabiex jiġu appoġġjati l-persuni li qed jaħarbu mill-Ukrajna u introduċa attività ta’ politika speċjali biex jikkontribwixxi għas-sokkors u l-assistenza għar-rifuġjati Ukreni;
E.	billi l-miżuri ta’ kwalità u ta’ appoġġ huma essenzjali biex jiġu pprovduti attivitajiet ta’ volontarjat ta’ kwalità għolja; billi dawn il-miżuri jiffaċċjaw ħafna diffikultajiet; billi għodod effettivi u effiċjenti huma kruċjali għall-implimentazzjoni tal-programm;
F.	billi l-viżibbiltà tal-programm għadha relattivament baxxa; billi s-Sena Ewropea taż-Żgħażagħ fl-2022 uriet li hija opportunità unika biex tittejjeb il-viżibbiltà tal-programm;
G.	billi l-programm għandu l-ħsieb li sal-2027 jipprovdi opportunitajiet għal mill-inqas 185 755 żagħżugħ u żagħżugħa, u s’issa ta finanzjament lil kważi 43 000 żagħżugħ u żagħżugħa mill-kważi 80 000 li ssottomettew applikazzjonijiet; billi 85 % tal-parteċipanti tal-Korp Ewropew ta’ Solidarjetà japplikaw għal attivitajiet ta’ volontarjat fuq perjodu ta’ żmien twil, meta mqabbla mal-istima inizjali ta’ 65 % għall-volontarjat fuq perjodu ta’ żmien twil u ta’ 35 % għall-volontarjat fuq perjodu ta’ żmien qasir;
H.	billi waħda mill-prijoritajiet politiċi ewlenin hija l-inklużjoni taż-żgħażagħ b’inqas opportunitajiet; billi fl-2021-2022, total ta’ 14 060 parteċipant kienu jappartjenu għal din il-kategorija, li minnhom 8 622 ingħataw postijiet bħala voluntiera individwali u 5 438 ingħataw postijiet f’timijiet tal-volontarjat;
I.	billi d-domanda għolja għall-programm taqbeż ir-riżorsi finanzjarji allokati għalih, li jaffettwa b’mod sinifikanti l-parteċipazzjoni taż-żgħażagħ u l-għadd ta’ proġetti mogħtija finanzjament;
J.	billi l-baġit ġenerali ta’ EUR 1 033 000 000 għall-2021-2027 għandu profil b’rata fissa u ma jistax ilaħħaq mad-domanda għolja, mal-għoli tal-ħajja dejjem jiżdied, mar-rati tal-inflazzjoni u ma’ sfidi oħra;
1.	Ifakkar lill-Kummissjoni, lill-Istati Membri, lill-aġenziji nazzjonali u lill-organizzazzjonijiet tal-volontarjat biex jimplimentaw u jiżviluppaw il-programm tal-Korp Ewropew ta’ Solidarjetà f’konformità mal-miżuri u l-attivitajiet identifikati għalih, filwaqt li jgħinu jissimplifikaw il-proċeduri u jsaħħu l-viżibbiltà;
2.	Jistieden lill-Kummissjoni u lill-aġenziji nazzjonali jsaħħu l-iskambju regolari tal-aħjar prattiki, itejbu l-fehim komuni tal-proċeduri tal-programm, japprofondixxu l-kooperazzjoni u jtejbu l-promozzjoni tal-programm; jisħaq li l-partijiet ikkonċernati rilevanti kollha għandhom ikunu involuti f’konsultazzjoni regolari dwar kwistjonijiet li jaqgħu taħt il-kompetenza tagħhom;
3.	Jistieden lill-Kummissjoni, lill-Istati Membri, lill-aġenziji nazzjonali u lill-organizzazzjonijiet involuti biex jgħinu fis-sensibilizzazzjoni dwar il-programm u l-fergħat individwali tiegħu, jibnu aktar il-marka tiegħu u jilħqu aktar żgħażagħ, b’mod partikolari dawk b’inqas opportunitajiet;
4.	Jemmen li l-għaxar anniversarju tal-programm li ġej fl-2026 u l-possibbiltà li l-2025 tintgħażel bħala s-Sena Ewropea tal-Volontarjat għandhom ikomplu jtejbu l-viżibbiltà tal-volontarjat u tal-opportunitajiet għal involviment attiv taż-żgħażagħ;
5.	Jinnota li l-proġetti ta’ solidarjetà jattiraw inqas interess u huma inqas viżibbli, u dan jirriżulta f’distribuzzjoni baġitarja mhux uniformi; jistieden lill-Kummissjoni, lill-aġenziji nazzjonali u lill-organizzazzjonijiet tal-volontarjat jippromwovu attivitajiet fuq perjodu ta’ żmien qasir;
6.	Jinnota li l-ħtiġijiet u x-xejriet soċjali taż-żgħażagħ qed jinbidlu; jistieden lill-Kummissjoni tesplora u tiżviluppa formati ġodda ta’ volontarjat għall-perjodu ta’ programmazzjoni li jmiss, bħall-volontarjat part-time, il-volontarjat virtwali jew il-volontarjat imħallat, u tipprovdi lill-parteċipanti u lill-organizzazzjonijiet b’biżżejjed baġit;
7.	Jemmen li l-attivitajiet fil-pajjiż huma partikolarment importanti għaż-żgħażagħ b’inqas opportunitajiet; jistieden lill-Kummissjoni tnaqqas il-limitu tal-età u l-għadd minimu obbligatorju ta’ ħames parteċipanti għal kull proġett ta’ solidarjetà għal attivitajiet fil-pajjiż fil-perjodu ta’ programmazzjoni li jmiss, skont l-eżempju tal-attivitajiet ta’ parteċipazzjoni taż-żgħażagħ tal-Erasmus+;
8.	Jirrikonoxxi li l-organizzazzjonijiet ta’ appoġġ huma kruċjali għat-tħejjija tal-voluntiera, iżda jinnota li r-rwol tagħhom għadu mhuwiex ċar; jistieden lill-Kummissjoni tirrikonoxxi u ssaħħaħ ir-rwol speċifiku ta’ appoġġ tal-organizzazzjonijiet parteċipanti, billi tipprovdilhom inċentivi finanzjarji u tagħmel l-involviment tagħhom obbligatorju f’azzjonijiet ta’ volontarjat;
9.	Jilqa’ n-natura inklużiva tal-programm u l-linji gwida ta’ implimentazzjoni għall-istrateġija tiegħu għall-inklużjoni u d-diversità; jistieden lill-Kummissjoni tqis l-adozzjoni ta’ approċċ aktar flessibbli u inklużiv għall-volontarjat individwali, li jippermetti lill-parteċipanti jħalltu u jqabblu l-pajjiżi, l-oqsma ta’ attività u l-esperjenzi sabiex il-programm isir aktar inklużiv;
10.	Iħeġġeġ lill-Kummissjoni tiżgura li l-għodod u s-sistemi diġitali użati bħalissa għall-ġestjoni u l-implimentazzjoni tal-programm ikunu qed jaħdmu kif suppost u bil-potenzjal sħiħ tagħhom u jistedinha tindirizza, mingħajr dewmien, il-kwistjonijiet serji persistenti bl-għodod tal-IT tal-Korp Ewropew ta’ Solidarjetà, li huma ostaklu sinifikanti mhux biss għall-parteċipazzjoni ta’ organizzazzjonijiet iżgħar u ta’ żgħażagħ b’inqas opportunitajiet, iżda wkoll għall-parteċipazzjoni tat-tipi kollha ta’ benefiċjarji; jistieden lill-Kummissjoni tissimplifika l-proċess għall-għodod tal-IT u tagħmlu aċċessibbli għall-gruppi kollha, u tittestja l-għodod tal-IT fuq skala kbira biżżejjed qabel ma jiġu implimentati aktar; jinnota li l-Erasmus+ u programmi oħra ffinanzjati mill-UE ltaqgħu ma’ kwistjonijiet simili bl-għodod tal-IT; 
11.	Iħeġġeġ lill-Kummissjoni ttejjeb il-kwalità u l-kwantità tal-appoġġ lingwistiku online għall-parteċipanti, tintegra għodod aħjar ta’ klassifikazzjoni u ta’ filtrazzjoni fis-sistema tal-amministrazzjoni tal-kollokamenti u l-appoġġ għalihom, tissimplifika u tqassar il-proċess tal-applikazzjoni għat-tikketta tal-kwalità l-ġdida, tistabbilixxi skadenzi aktar frekwenti ta’ akkreditazzjoni mill-ġdid u tnaqqas il-ħin u l-piż amministrattiv involut fl-akkreditazzjoni mill-ġdid;
12.	Jistieden lill-Kummissjoni u lill-Istati Membri jaġevolaw l-espansjoni tar-rikonoxximent reċiproku tal-eżiti tat-tagħlim mill-attivitajiet ta’ volontarjat billi jirreġistrawhom fil-Europass u billi jħeġġu lill-istituzzjonijiet tal-edukazzjoni għolja jagħtu krediti skont is-Sistema Ewropea għall-Akkumulazzjoni u t-Trasferiment ta’ Krediti (krediti ECTS) għal dawn l-attivitajiet;
13.	Jistieden lill-Kummissjoni u lill-Istati Membri jintroduċu kategorija speċjali ta’ viża għall-parteċipanti tal-Korp Ewropew ta’ Solidarjetà minn pajjiżi mhux Schengen, peress li l-organizzazzjonijiet ospitanti ma jistgħux jgħinuhom jiksbu viżi;
14.	Jistieden lill-Kummissjoni u lill-Istati Membri jipprovdu lill-Korp Ewropew ta’ Solidarjetà b’baġit adegwat li jkun jista’ jakkomoda interess dejjem akbar fil-programm u jippermettilu jindirizza sfidi mhux mistennija, bħaż-żieda fl-inflazzjoni u l-għoli tal-ħajja.
15.	Jistieden lill-Kummissjoni tindirizza kwistjonijiet baġitarji oħra, bħad-diskrepanzi bejn l-aġenziji nazzjonali fl-immaniġġjar tal-applikazzjonijiet, billi tistabbilixxi għotjiet ċentralizzati speċifiċi, ġestiti mill-Aġenzija Eżekuttiva Ewropea għall-Edukazzjoni u l-Kultura, għal proġetti individwali ta’ volontarjat u ta’ solidarjetà għall-organizzazzjonijiet u n-networks Ewropej, billi tirrakkomanda ammont minimu li għandu jitħallas mill-organizzazzjonijiet ospitanti lill-organizzazzjonijiet sħab/ta’ appoġġ tagħhom, billi tneħħi jew iżżid il-limitu ta’ finanzjament attwali għall-kostijiet ta’ koordinazzjoni u billi tiżgura finanzjament regolari għad-detenturi tat-tikketta tal-kwalità għal finijiet ta’ ppjanar finanzjarju fuq perjodu ta’ żmien twil; jemmen li dawn il-miżuri se jgħinu lill-organizzazzjonijiet u lill-aġenziji nazzjonali jipprovdu aktar opportunitajiet u jissodisfaw il-potenzjal tal-programm;
16.	Jagħti istruzzjonijiet lill-President tiegħu biex tgħaddi din ir-riżoluzzjoni lill-Kunsill, lill-Kummissjoni, lill-aġenziji nazzjonali u lill-organizzazzjonijiet taż-żgħażagħ u tal-volontarjat.

